钦定古今图书集成/明伦汇编/官常典/第342卷 > 韩琬
## 钦定古今图书集成/明伦汇编/官常典/第342卷 > 韩琬

按《唐书韩思彦传》：“思彦子琬，字茂贞，喜交酒徒，落魄
少崖检。有姻劝举茂才，名动里中。刺史行乡饮饯之，
主人扬觯曰：‘孝于家，忠于国，今始充赋，请行无算爵’。
儒林荣之。擢第，又举文艺优长，贤良方正，连中拜监
察御史。景云初，上言：‘国安危在于政。政以法，暂安焉
必危以德，始不便焉终治。夫法者，智也，德者，道也。智’”，
权宜也，道可以久大也。故以智治国，国之贼；不以智
治国，国之福。贞观、永徽之间，农不劝而耕者众，法施
而犯者寡，俗不偷薄，器不污窳，吏贪者士耻同列，忠
正清白者比肩而立。罚虽轻而不犯，赏虽薄而劝，位
尊不倨，家富不奢；学校不厉而勤，道佛不惩而戒；土
木质厚，裨贩弗蚩。其故奈何？杂以皇道也？自兹以来，
任巧智，斥謇谔，趋势者进，守道者退，谐附者无黜剥
之忧，正直者有后时之叹。人趋家竞，风俗沦替，其故
奈何？行以霸道也。贞观、永徽之天下，亦今日天下，淳
薄相反，由治则然。夫巧者知忠孝为立身之阶，仁义
为百行之本。托以求进，口是而心非，言同而意乖，陛
下安能尽察哉？贪冒者谓能，清贞者谓孤，浮沉者为
黠，刚正者为愚，位下而骄，家贫而奢，岁月渐渍，不救
其弊，何由变浮之淳哉？不务省事，而务捉搦，夫捉搦
者，法也。法设而滋草滋章，则盗贼多矣。法而益国，设
之可也。比法令数改，或行未见益，止未知损。譬奕者
一棋为善，而复之者愈善。故曰：“设法不如息事，事息
则巧”不生。圣人防乱未然，天下何由不治哉？永淳时，
雍丘令尹元贞坐妇女治道免官，今妇夫女役，常不
知怪。调露时，河内尉刘宪父丧，人有请其员者，有司
以为名教不取，今谓为见机。太宗朝，司农以市木橦
倍价扺罪，大理孙伏伽言：“官木橦贵，故百姓者贱。臣
见司农识大体，未闻其过。”太宗曰：“善。今和市颛刻剥，
名为和而实夺之。往者学生、佐史、里正每一员阙，拟
者十人，今当选者亡匿以免。往选司从容有礼，今如
仇敌贾贩。往官将代，储什物，俟其至，今交罢，执符纷
竞，校在亡。往商贾出入万里，今市井至失业。往家藏
镪积粟相夸，今匿赀示羸以相尚。往夷狄款关，今军
屯积年。往召募，人贾其勇。今差勒阖宗逃亡；往仓储
盈衍，今所在空虚。夫流亡之人，非爱羁旅，忘桑梓也，
敛重役亟，家产已空，邻伍牵连，遂为游人，穷诈而犯
禁，救死而抵刑。夫乱绳已结，急引之则不可解。今刻
薄吏能结者也，举劾吏能引者也，则解者不见其人。
愿取奇材卓行者，量能授官。”又言：“仕路太广，故弃农
商而趋之。一夫耕，一妇蚕，衣食百人，欲储蓄有馀，安
可得乎？”书入，不报。出监河北军，兼按察使。先天中，赋
绢非时，于是谷贱绢益贵，丁别二缣，人多徙亡。琬曰：
“御史乃耳目官，知而不言，尚何赖？”又上言：“须报则弊
已甚，移檄罢督乃闻。”诏可。开元中，迁殿中侍御史，坐
事贬官，卒。